Răzvan Tătaru
Compania americană Databricks, cu doi IT-iști de origine română printre fondatori, anunță modelul de inteligență artificială generativă DBRX, în care s-au investit 10 milioane dolari și 8 luni de antrenare.
Modelul IA lansat de Databricks este disponibil în mod "open source" pe GitHub și pe platforma de dezvoltatori de inteligență artificială Hugging Face, pentru cercetare și utilizare în scop comercial, potrivit TechCrunch.
Acesta se află în două versiuni, una standard (DBRX Base) și una ajustată (DBRX Instruct). Ambele pot folosi date publice, personalizate sau personale pentru generarea de răspunsuri.
Databricks susține, într-un comunicat de presă, că modelul AI are rezultate mai bune decât alte modele lingvistice "open source", ca LlaMa-2 al Meta (Facebook), Mixtral – Mistral AI sau Grok al xAI, startup-ul lui Elon Musk. Acesta înregistrează performanțe mai bune decât ChatGPT-3.5, dar nu are o abordare multi-modală pentru a putea fi comparat pe deplin cu GPT-4.
Compania nu a oferit date despre conținutul folosit pentru antrenarea modelului de inteligență artificială, dar a menționat că datele utilizatorilor Databricks n-au fost folosite.
Databricks a fost fondată în anul 2013 de un grup de profesori de la University of California, Berkeley. Compania dezvoltă tehnologii pentru baze de date, iar printre fondatorii săi se numără CEO-ul companiei, suedezul Ali Ghodsi, precum și doi informaticieni de origine română: Ion Stoica (președinte executiv al companiei) și Matei Zaharia (șef tehnologic).
Ion Stoica este profesor la universtatea UC Berkeley. Acesta s-a format ca inginer mai întâi în România, unde a obținut un masterat în inginerie electrică și informtică, la Politehnica din București (1989). Stoica are și un doctorat la Carnegie Mellon University (SUA). În America, el a obținut numeroase premii și distincții în domeniul tehnologiei. Ion Stoica a mai co-fondat și alte companii puternice în SUA: Anyscale și Conviva.
Matei Zaharia s-a născut în România, dar când era copil, s-a mutat cu familia în Canada. El a făcut facultatea la Universitatea din Waterloo, Canada, iar apoi și-a luat doctoratul în SUA, la UC Berkeley, sub îndrumarea lui Ion Stoica. Matei Zaharia este cunoscut ca inventator al Apache Spark, unul dintre cele mai utilizate framework-uri în procesarea de date. În prezent, el predă la universitățile americane Stanford și MIT.
În septembrie 2023, Databricks a fost evaluată la 43 miliarde dolari, după ce a obținut o finanțare de peste 500 de milioane de dolari.
Compania are în prezent peste 6.000 angajați și a ajuns la statutul de "decacorn", adică o firmă tech care ajunge la o valoare estimată de cel puțin 10 miliarde de dolari în urma unor investiții obținute înainte de listarea la bursă.